

**מילים  לשבת**

**הנגב - ערב שבת, נר שלישי של חנוכה תשע"א, 3 בדצמבר 2010**

**שלום לחברות ולחברים,**

**אש רעה**

לפחות חמישה מתלמידי המכללה ובוגריה ניספו באוטובוס הבוער.

אנחנו מרכינים את ראשינו לכבוד הנופלים וזוקפים אותם לכבוד כוחות ההצלה בקו העימות האזרחי.

קרבות האש המרים בשבוע החנוכה מזמנים לנו פרדוכסים בשפע. עוד אנחנו שרים:"באנו חושך לגרש, בידינו אור ואש" והנה אנו נאבקים באש הנוראה; ישראל הגאה שמתהדרת בסיוע לאומות העולם בעת אירועים משבריים נאלצת לפנות אל ידידים ויריבים בשעת מצוקה, אם תרצו, המכבים פונים לעזרת היוונים בחג החנוכה; השיא העולמי המבורך שהשיגה ישראל בנטיעת עצים במאה העשרים מסתבר כקללה; למי שרצה לגור בלב החורש, באה האש והרסה את החלום; והקיץ, הקיץ ההזוי שמסרב להיפרד מאיתנו בחודש דצמבר, דצמבר!

ראש המועצה, האזורית חוף הכרמל, כרמל סלע (!), הודה לי על הצעת הסיוע שלנו: "אנחנו מסודרים, בינתיים". נהיה עם יד על דופק הצרכים המתעדכנים בכרמל.

**אש זרה**

מטה המאבק של ההתיישבות הכפרית החל השבוע את פעילותו. אהוד ברק נתבע על ידנו להעמיד את הנושא במלוא חריפותו בפני ראש הממשלה והשרים הרלוונטיים. בפגישה עם פקיד בכיר במשרד ראש הממשלה הצגנו את המטרה שלנו: הוצאת המינהל מ"תחום המחנה", קרי: הפסקת ההתערבות השלטונית הביזארית באורחות חיינו. היעדים הקונקרטיים: ביטול מכתבי ההקפאה ששלח המינהל לקיבוצים; ביטול התקנה שמאפשרת למינהל למנוע התרי בנייה בישובים; "סטטוס קוו" עד לסיום עבודת הועדה הממשלתית לבחינת המדיניות הקרקעית.

**זמן יכיני**

בעוד פרויקט שדרוג תשתיות הכניסה לישוב נמצא בעיצומו, הרי שהשבוע קבלנו אישור לצאת לדרך עם פרויקט הביוב במושב. נזכיר: ביכיני אין מערכת ביוב מודרנית; סילוק השפכים בו מתבסס, עדיין, על בורות ספיגה.  שמעון קרן צבי, גזבר המועצה, הצליח לגבש מודל כספי שהניח את דעת משרדי הממשלה, לאחר שבנוסף לכספי המדינה, קבלנו מהמושב התחייבויות מניחות את הדעת להשתתפות משמעותית במימון התוכנית. העבודה תחל בתוך מספר חודשים.

**מחיר ההצלחה**

אנחנו מתמודדים תקציבית עם נגזרות שני תהליכים, חיוביים בעיקרם: שיפור הדרגתי במצב הכלכלי של תושבי האזור והישובים ושיפור יחסי של המצב הביטחוני. (תושבי ישובי קו המגע, שהתעוררו השבוע באישון לילה לצלילים ממושכים של מטחי פגזים, יציינו לעצמם שהאיום המהותי לא השתנתה כלל ואם כן, אז רק לרעה; ובכל זאת, כך הדברים נתפסים בארץ ובחו"ל). כתוצאה מכך, מצטמצמת התמיכה הכספית הממשלתית במועצה, קטנות הסובסידיות לתושבים וקטנות התרומות מהארץ ומחו"ל.

לצד זרועות אזוריות נוספות, העמותה למען הקשיש בשער הנגב שמתפעלת את מועדון "יחדיו", מרכז היום ו"קהילה תומכת", ניצבת אף היא בפני אתגר רציני: עליה להציג תקציב ריאלי ומאוזן לשנת העבודה הקרובה; הדבר מחייב שינויים רציניים ומיידיים, שיאפשרו לנו להיות בטוחים שגם בשנים הבאות ימשך השירות החיוני שמגישה העמותה לותיקי האזור, בתמיכה מאסיבית של המועצה האזורית.

בתיאום עם הנהלת העמותה, אנחנו נערכים לכך. הדבר יחייב את כל הגורמים להטות כתף: המועצה והעמותה, הלקוחות והישובים.

**קרן אור**

אתמול חולקו, זו השנה ה- 33,  פרסי "קרן גרשוני", ע"ש צבי גרשוני, חבר ניר עם, חבר כנסת ישראל.  74 אש"ח מפירות הקרן הוענקו לחברי ישובים ולתושבי קבע (שגרים בשער הנגב לפחות חמש שנים). 12 מלגות ניתנו אמש בתחומי אמנות, ספרות, מחקר והעשרה חברתית. לדוגמא, הקרן מסייעת השנה לפיתוח "אתר הראשונים בקבוץ גבים" ולתוכנית התיעוד של מייסדי קבוץ ניר עם.

לפני שנתיים סייעה הקרן לאורית צדיקביץ, בת קבוץ כפר עזה וחברה בו, ששכלה את אחיה בתאונת דרכים בעת שרותו הצבאי, בהוצאת ספר הביכורים שלה, שנוגע בהתנהגות הנכונה של הילדים שנוסעים ברכב.

ראו נא: <http://www.orion-books.co.il/HTMLs/article3.aspx?C2056=12928&BSP=12601&BSS2003=12928&BSCP=12601&BSS110=12601>

סעו בזהירות.

**חג שמח ושבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)